**הסיפור של יאנה**

[תגיות: זנות, 2001, מולדובה]

בת 24 בזמן הראיון. מבוסס על תיעוד ראיון שנערך בזמן ביקור של עו"ד נעמי לבנקרון בכלא נווה תרצה, 20.6.2001

יאנה פגשה במולדובה את האחיות דאשה ו-קטיה, שסיפרו לה שתוכל לבוא עימן לישראל, לחפש עבודה בעיתון (ולקבל כ 700-800$ בחודש), או לעבוד במכון ליווי תמורת 1500$ בחודש. יאנה וחברותיה העדיפו לקבל פחות כסף. יאנה נסעה ממולדובה למוסקבה עם עוד 8 נשים, ארבע מהן נסעו עם משפחתן. נאסר עליהם לשוחח ביניהן. היא ושלוש נשים אחרות הוחזרו למולדובה – נאמר להן שיש בעיה עם המשטרה הישראלית וקשה להשיג ויזה. בשלב מאוחר יותר למדה שכל יתר הנוסעים נעצרו. כשחזרה למולדובה פגשה את הבוסית של דאשה וקטיה שנטלה את דרכוניהן, ואמרה להן שיצאו לדרך ביום ראשון. ביום ראשון נפגשו יאנה ושלוש נשים אחרות עם דאשה וקטיה בתחנת הרכבת. במהלך הנסיעה צעקה עליהן דאשה שלא ידברו עם איש, ולא יספרו מה מטרת נסיעתן, כדי שלא יהיו צרות עם בעל הבית בישראל. הן נסעו ברכבת למוסקבה ומשם טסו להורגדה במצרים. גבר בשם טארק לקח אותן למלון בקהיר, אבל אמרו להן שהגיעו לישראל. האחיות צעקו עליהן שלא יצאו מהחדר, לא יראו טלוויזיה ולא יעשו רעש. ב-2001 נסעו הנשים לכיוון נואבה, ונעצרו על-ידי המשטרה המצרית. קטיה אמרה להן לומר לשוטרים שהן סטודנטיות בחופשה. לבסוף הן שוחררו והוחזרו לקהיר. הן יצאו עם טארק וגבר נוסף לאכול ולדיסקוטק, בניגוד להוראתה של קטיה, ואז גילתה יאנה שהיא במצרים ולא בישראל. הגבר האחר הציע לקחת אותן להורגדה כדי שיטוסו משם, אך הדרכון של יאנה נשאר במלון, ופקידת הקבלה מסרה לה שלפי הוראת דאשה וקטיה אין לתת לנשים את הדרכונים בלי הסכמתן. למחרת איימה עליהן קטיה שתעשה להן בעיות אם יעשו זאת שוב, ואמרה שיודעת היכן גרות משפחותיהן. באותו יום אחר-הצהריים אמרו להן שלוקחים אותן בחזרה להורגדה, אבל יאנה ראתה במהלך הנסיעה שהדרך שונה. לאחר מספר שעות הועברו הנשים מרכב אחד לאחר, שם חיכו להן שני בדואים עם נשק אוטומטי. שלוש נשים כוסו בברזנט בחלקו האחורי של הרכב, ויאנה ואישה נוספת נסעו מלפנים. הן נסעו מספר שעות ואז עצרו לישון בחוץ. למחרת נלקחו מוקדם בבוקר למקום אחר בהרים, שם חיכו עד שש בערב, וקיבלו נעלי התעמלות מהבדואים. אז התחילו צעדה קשה במדבר – 31 שעות של הליכה קשה, בלי אוכל, מים ומעט מאוד דקות מנוחה. נאמר להן שיאסוף אותן יעקב, שלקח אותן לבת-ים. הן פגשו שם אישה שהסבירה לה שכל סכום שיתקבל תמורת מכירתן יתחלק בין קטיה ובין יעקב. אותה אישה גם סיפרה לה שתצטרך לעבוד בזנות. יאנה אמרה לה שהיא בוודאי צוחקת, ובכתה נורא. לקחו אותה למסעדה שממול המכון לבחור אוכל ולחזור מיד לדירה. באותו לילה דיברה עם משפחתה, כשדאשה נצמדת אליה ומסננת לה מה לומר להם. בשלב זה הגיעו לדירה שני גברים נוספים, גרוזיני ואזרביייג'ני, ונאמר לנשים להתאפר ולהתכונן כי הן הולכות לבעל בית אחר. הנשים התחילו לבכות, לצעוק ולהתפלל לאלוהים שתגיע המשטרה. שוטרים הגיעו, קטיה אמרה לנשים שהם חברים של יעקב. הם ביקשו דרכונים והנשים השיבו שדרכוניהן נלקחו. יאנה לא חשבה לבקש מהם עזרה כי האמינה שהם חברים של בעל המכון. השוטרים שאלו למה היא בוכה. היא הסבירה שיש לה בעיות. אמרו לה לארוז את חפציה ולקחו אותה למשטרת דיזינגוף. דאשה וקטיה הורו לנשים לומר שהגיעו לישראל בכספן שלהן. יאנה נלקחה לאבו-כביר ובלתה שם לילה. משם באו שוטרים לקחת אותם, ואמרו שיעבירו אותן לבית מלון. הנשים מסרו עדות, שוכנו באכסניה ונערך משפט. השוטרים הבטיחו להן שיעזבו את הארץ ישירות מבית המלון, בלי להישלח לאבו-כביר. ההבטחה הזו הופרה מאוחר יותר - כשלושה שבועות מתום המשפט, נכנס שוטר לחדרה של יאנה, ערך חיפוש בארונות, שאל היכן חברותיה, ובהוראת המשטרה, הנשים נשלחו שוב לאבו-כביר. השוטרים אמרו לה שאם היא מפחדת לחזור הבייתה הייתה צריכה לומר זאת במהלך המשפט. מאבו-כביר דיברה עם בני משפחתה שסיפרו לה שהיו בבית הוריה גברים שחיפשו אותה ורצו לדעת אם חזרה מישראל. אישה שיצאה מאבו-כביר למשפט הודיעה לה שקטיה מסרה לה שאם תפגוש אותה "תעשה ממנה סמרטוט רצפה", ושחבריה הערבים יפגשו אותה בשדה התעופה במולדבה ויעשו לה צרות.